  Виталий Пронин ЭКО лэсьтыны элькунысьтымы 2 сюрс пала семьяос черодзэс возьмалоНуны вордонын туала амалъёс Элькунысьтымы 1 номеро больницаысь Анайлэсь но нунылэсь тазалыксэс утёнъя центрын куинетӥ арзэ лэсьто ЭКО. Та дыр куспын отын кема возьмам 45 нуны вордскиз ни. Выльзэ усьтон Кӧня ке дасо аръёс талэсь азьло адямиос малпаны быгатӥзы меда, нуныосты пробиркаын но будэтыны луоз шуыса? Но наука интыяз уг сылы. Табере чик секыт ӧвӧл кадь: нылкышнолэсь яйцеклетказэ басьто, сое воргорон тысен улӟыто - кылдэ нуныгерд (эмбрион). Со гердэз инкубаторысь пробиркаын кӧня ке нунал возё но будэтыны нылкышно пушкы ик интыяло. Нырысьсэ ЭКО лэсьтэмын вал Великобританиын 1977-тӥ арын. Пробиркаын улӟытэм нырысетӥез нуны Москваын вордскиз 1986-тӥ арын феврале. Со аре ик эшшо одӥгез нуны вордскиз Ленинградын. Тӥни собере кунысьтымы тодосчиос уката гижысь-пиньысь басьтӥськизы та амалэз эскерон, улонэ пыӵатон борды. Туннэ Россиысь ЭКО лэсьтонъя 126-лэсь ятыр кун центръёс. Нош кӧня меда нимаз адямиослэн (частной) клиникаоссы! Тодмо таӵе лыдпусъёс: дуннеысь 4 миллионлэсь ятыр нуныослэн нырысетӥ часъёссы кутскизы пробиркаын. Нуны вордыны быгатӥсьтэм семьяослэн лыдзы быдэс дуннеын арысь аре тросгес луэ. Жаляса верано, югдур пӧртэм ӧвӧл асьме кунын, элькунын но. Соин ик ЭКО - таослэн бадӟым осконзы. Вазен шаерысьтымы семьяос Россиысь бадӟым городъёсысь, кылсярысь, Москваысь, Новосибирскысь, Казаньысь клиникаосы вазиськылӥзы. Но ваньмызлэн таӵе луонлыкез ӧй вал. Оскон Ижысь Ольга Бердникова та нуналъёсы шудолэсь но шудо луиз! Кузпалыныз 8 ар пиналзы ӧй вал. Нош табере - кыктоос! Ныл но пи. Ольга шумпотэмзэ ватыны уг быгаты. Нуныос куинь-ньыль нунал талэсь азьло гинэ вордскиллям, нош анай соослэсь сямъёссэс но валаса вуттэм ни. - Кузпалыным мылкыдмы огкадь: Валерия но Владислав нималом соосты, - шуэ егит анай. - Валериямы 1 минутлы вазьгес вордскиз, сямызъя но со чупресгес, али ик ганяк кыллемез уг поты. Владиславмы апаезлэсь 400 граммлы бадӟымгес - 2 килограмм 810 грамм. Таиз нод-нод, гань-гань... Нуныосыз сярысь веранъяз Ольга соослэсь кутэтъёссэс тупатыны вутске, пичи ныръёссэс маялтэ. Но муртъёслы туж ик возьматэмез уг поты - син усемлэсь кышка. Кышкалод но, сокема возьмад ке шуддэ! ЭКО лэсьтыны Бердниковъёслы дэмлаллям эшъёссы. Соку гинэ таосыз малпаськонэ усиллям: малы нош эскеронтэм? Вазиськиллям улон интызыя эмъян учреждение. - Ваньмыз туж чаляк пӧрмиз: ог кык толэзь ортчыса, милемлы ивортӥзы ни, ЭКО-лы черодмы, пе, вуиз. Нош эшшо толэзь ортчыса, УЗИ возьматӥз, кыкто пиналъёсмы луозы шуыса, - вера Ольга. - Бӧрысьгес тодӥмы на: ныл но пи вордскозы. Бердниковъёслэн шудзы азязы ветлэ вылэм соин но: нырысетӥез ик ЭКО пӧрмиз! Угось улон возьматэ: пробиркаысь ог 30 процентэз гинэ нуны гердъёс улӟо. Улӟыса но куспетӥ усё на. Соин ик котькуд кышномуртлы шорлыдын 5-6 пол ЭКО лэсьтоно луэ. - ЭКО уг пӧрмы ке, нылкышно выльысь черодэ султоно луэ, - шуиз тазалыкез утёнъя министрлэн воштӥсез Людмила Гузнищева. - Со черод сокем кема уг ортчы. Но нылкышнолы, тазалыкез сярысь сюлмаськыса, ЭКО-ос куспын ӧжытсэ одно ик 3 толэзь вис кароно луэ. Тазалыкез утёнъя министерстволэн ивортэмезъя, ЭКО лэсьтыны элькунысьтымы 2 сюрс пала семьяос черодзэс возьмало. Арлы быдэ элькун бюджетысь та процедураослы коньдон висъяське. 2013-тӥ арын 300 парлы со дунтэк лэсьтэмын, кылем арын - 400-эзлы, туэ 600-эзлы чакламын ни. - Та дыр куспын 40 нылкышно нуны ваёно луиз, со пӧлысь 5-езлэн кыктоос вордскизы, - шуиз Людмила Гузнищева. - Али эшшо 24 нылкышноос анай луыны дасясько. Пробиркаысь пиналъёс тазаесь, огъёзъёссылэсь номырин бере уг кылё. Асьме элькун центрын ЭКО лэсьто, нылкышнолэн тазалыкез ляб ӧвӧл но солы 45 арес тырмымтэ на ке. Со понна вазиськоно улон интыя эмъян учреждение. Отысь эмъясьёслэн комиссизы эскере нылкышноез ЭКО-е келян пумысен, дася кулэ документъёс. Собере со документъёсты учко на Тазалыкез утёнъя министерствоын. Кинэ черодэ пукто, кинлы визь-кенешен юртто. Азинскон - ЭКО центр усьтӥськем дырысен 18 сюрс муртлы ӵектонъёсын юрттэт сётӥм ни, - шуиз Нырысетӥ элькун больницалэн валтӥсь врачез Надежда Михайлова. - Угось куддыр огшоры визь-кенеш но туж иназ луэ. Нош ЭКО центрамы ялан выльзэ пыӵатыны турттӥськом. Кылсярысь, нырысь сыӵе семьяослы, кудаз воргорон «янгыш», юрттыны ум быгатӥське вал. Али воргорон тысьёсты сузяськомы, ярамон кариськомы ни. Нуныгерд ӵемысь усе нуныкарысь (матка). Тодосчиос ӵекто: нуныкар пушкын со умой-умой мед возиськоз шуыса, вылзэ пичияк вандоно. Кыӵе векчи уж - миллиметръёсын гинэ ӧвӧл, микронъёсын выроно! - Одӥг таӵе операция лэсьтӥм ни, - шуэ Надежда Михайлова. - УЗИ возьматӥз: нуны умой будэ. Оском, таза пинал вордскоз! Мукетыз малпан: элькунысьтымы ЭКО центр ужаны кутскоз кынтэм эмбрионъёсын но. Татын кылдытэмын луоз дась нуныгердъёсын база - соосты возёзы сомында, кӧня кулэ семьялы. Озьыен, дыр ортчыса, кузпалъёс нош ик нунылы лыктыны быгатозы ЭКО центре - пӧртэм процедураосты выльысь ортчоно уз луэ ни. Тӥни кыӵе азинсконъёс! Соин ик нуны вордыны быгатӥсьтэм семьяослы лӧпкытэм потэ: шуд вань! Йылпумъян Йылпумъяса таӵе учыр тодам лыктӥз. А. Пугачёвалэн но М. Галкинлэн соку гинэ кыкто нылпиоссы вордскизы. Кык мӧйы нылкышноослэсь вераськемзэс кылӥ. Паймо соос: бон малы со пиналъёсты асьсэлэн шуо, басьтӥзы гинэ, дыр, ук соосты! Валаны уг быгато: арлыдо кырӟасьлэн (вожзэ медаз вайы!) аслаз нуныосыз луыны быгатозы на. Валэктытэк ӧйлась: пробиркаын кылдытэм нуныгердъёсты али мукет нылкышно - суррогатной анай - пушкын но будэтыны дышизы ни. - Таӵе амал Россиын паськыт кутӥське ни, - шуиз Нырысетӥ элькун больницалэн кивалтӥсез Н. Михайлова. - Угось со законэн лэземын ӧвӧл ке но, алэмын но ӧвӧл. Соин ик суррогатной анайёсын ӵемгес ужало нимаз адямиослэн клиникаоссы. Элина Кумачёва Теги: тазалык  